Kansalaistorille uutta vuotta juhlimaan saapuneet ihmiset buuasivat pääministeri Juha Sipilälle tämän astuessa lavalle.

Pääministeri Juha Sipilälle buuattiin tämän astuessa lavalle uudenvuoden juhlallisuuksissa.

Sipilän suosio on viime aikoina laskenut.

Suomi 100 -juhlavuoden aloitus keräsi paikalle jopa 100 000 ihmistä.

Lorenz ja Nina Backman haastattelivat pääministeri Juha Sipilää pikaisesti Kansalaistorin lavalla. Sipilä sai buuaukset yleisöltä. KUVAKAAPPAUS YLEN TALTIOINNISTA

Robinin ja Samuli Edelmannin esitysten välissä uuden vuoden tervehdyksen esittänyt pääministeri Juha Sipilä (kesk) ei saanut aivan yhtä raikuvia aplodeja kuin Kansalaistorin uuden vuoden juhlalavalla vaihtuneet artistit.

Kun illan juontajat Nina ja Lorenz Backman kutsuivat Sipilän lavalle, yleisö alkoi buuata ja viheltää pääministerille.

- Iso käsi pääministerille, tervetuloa, Lorenz Backman toivotti Sipilän tervetulleeksi.

Samaan aikaan alkoi buuaus- ja vihellyskonsertti.

Sipilä ja juontajat eivät buuaus- ja vihellyskonsertista kuitenkaan häkeltyneet, vaan Sipilän pikahaastattelu jatkui. Sipilä yritti lopettaa haastattelun lyhyeen toivottamalla juhlijoille hyvää uutta vuotta.

- Ei muuta kuin hyvää ja siunattua juhlavuotta kaikille, Sipilä sanoi.

Juontajat kuitenkin vielä jatkoivat hetken. Sipilä päästi itsensä kuitenkin pälkähästä ottamalla huumorikortin peliin.

- Ja varmaan kohta voidaan pyytää vähän suositumpi esiintyjä tänne lavalle, vai mitä, Sipilä totesi.

- No kokeillaan semmoista vaihtoehtoa, Lorenz Backman totesi ja ohjasi Sipilän pois lavalta.

Haastattelussa Sipilä toivoi, että kaikki voisivat juhlia satavuotiasta Suomea, ja kukin omalla tyylillään.

Sipilän poistuttua estradin otti haltuunsa Samuli Edelmann.

Pääministeri Sipilän suosio on viime aikoina laskenut. Iltalehti kertoi aiemmin, että lehden Taloustutkimuksella teettämän tutkimuksen mukaan yhä useampi haluaisi antaa Sipilälle potkut. Myös arvostelu Sipilän yritysmäistä johtamistapaa kohtaan on yltynyt.

Sipilä itse ei niele kritiikkiä.

- Jos minun pitäisi kiteyttää, mitä yritysmäinen johtaminen on, se on sitä, että me saamme tehtyä sen, mitä on sovittu. Ei se sen kummempaa ole, Sipilä kommentoi Iltalehdelle vuodenvaihteen alla.

Sipilä esiintyi juhlavuoden avajaisten yhteydessä myös Sanomatalossa. ANTTI VERKASALO/VNK

100 000 paikalla

Suomi 100 -juhlavuoden aloitus sai uudenvuoden aattona ihmiset liikkeelle. Päätapahtumaan Helsingin kansalaistorille saapui noin 100 000 ihmistä seuraamaan konserttia ja ilotulitusta. Koko päivän aikana juhlia seurasi paikan päällä noin 130 000 ihmistä.

Poliisin mukaan Helsingin uudenvuoden juhlallisuudet sujuivat rauhallisesti.

- Tapahtuma-alueella noudatettiin hyvin ilotulitteiden käyttökieltoa. Muualta kaupungilta poliisi otti haltuun jonkin verran erilaisia ilotulitteita ja räjähteitä, yleisjohtaja, ylikomisario Jussi-Pekka Lämsä kertoo poliisin tiedotteessa.

Hän jatkaa, että väkeä oli suuri määrä juhlistamassa Suomen juhlavuoden alkua, mutta ainakaan yhteen mennessä yöllä tiedossa ei ollut suurempia häiriöitä.

Tapahtuma sai suuren suosion, sillä päälavalla esiintyivät Suomen huippuartistit. Mukana olivat muun muassa Saara Aalto, Robin, Alma, Samuli Edelmann, Paula Koivuniemi, Remu & Hurriganes feat. Michael Monroe, Paleface, Jenni Vartiainen, Fork, Olavi Uusivirta, Tiisu, Lauri Tähkä, Leo Stillman ja Iiro Rantala sekä Darude.

Sipilän lisäksi virallisempaa ohjelmaa ei juuri ollut Helsingin kaupunginjohtaja Jussi Pajusen kommenttien lisäksi.